Hasta Wardaya

Dr. Hasta Wardaya, SP. OG.(K) (ind : Hasto Wardoyo) () ya iku bupati Kulon Praga kang njabat nalika periodhe 2011-2016 lan saiki isih mengku ing periodhe kapindho (2016-2021). Sadurungé mengku jabatan bupati, Hasta Wardaya dikenal minangka dhokter kandhutan lan pengusaha ing babagan rumah sakit.
 Nalika cilik lan sekolahé 
Hasta lair ing desa Hargatirta, Kokap, Kulon Praga kang saiki dunungé ing sacedhaké Wadhuk Serma. Saliyané sekolah, nalika cilik Hasta uga ngopèni sato iwèn, ya iku ngingu pitik lan angon wedhus. Nalika ngancik SMP, dhèwèké wis ngopèni wedhus cacah wolulas. Sawisé lulus SMA ing Wates, Hasta banjur kuliah ing UGM kanthi jurusan kedhokteran.
 Karir ing kedhokteran 
Sawisé lulus saka kuliah, Hasta wiwit ngayahi jejibahan dadi dhokter ing Kutai, Kalimantan Wétan ing taun 1990-an. Dhèwèjé banjur nerusaké anggoné makarya ing Rumah Sakit Sardjito, Ngayogyakarta lan nerusaké sekolah dhokteré ing spésialis obstètri lan ginealogi ing taun 2000. Ing taun 2006 dhèwèké uga nggayut Konsultan bidang Reproduksi-Infertilitas dan Bayi Tabung.
 Bisnis 
Saliyané aktif ing Rumah Sakit Sardjito lan mulang ing Fakultas Kedhokteran UGM, Hasta bebarengan karo sisihané kang dhokter spésialis anak uga madegaké Rumah Sakit Khusus Ibu dan Anak (RSKIA) Sadewa ing Babarsari, Kabupatèn Sléman. Hasta uga nggawé sekolahan tingkat TPA, KB, TK lan SD ing Kutha Wates.
 Pulitik 
Sawisé suksès anggoné mengku karya ing babagan kasarasan, taun 2011 Hasta Wardaya dicalonaké dadi Bupati Kulon Praga bebarengan karo Drs. H. Sutedjo kang dadi calon wakilé diusung déning PDIP, PAN, lan PPP. Pasangan kuwi olèh 105.965 suwara utawa 46,30 persèn ing Pemilihan Bupati Kulon Praga 2011.

Sasuwéné dadi bupati, Hasta Wardaya gawé program unggulan antarané Béla Beli Kulon Praga, ya iku program nuwuhaké semangat belanja lan nggunakaké barang-barang prodhuksi lokal antarané beras saka wong tani lan banyu mineral kemasan kang dijenengi AirKu. Kanggo ningkataké indhustri bathik, Hasta Wardaya uga ngadani sayembara dhésain bathik kang banjur didadèkaké bathik idhèntitas Kulon Praga lan dadi sragam kanggo sakabèhané pegawé pemerintahan lan murid sekolahan sa-Kulon Praga. Bathik mau dijenengi geblèk rèntèng amarga coraké kang pancèn niru wujud panganan khas geblèk. Kanggo ningkataké kualitas kasarasan wargané, dibangun rumah sakit anyar kanggo nyedhiani warga ing sisih lor lan wétan, ya iku RSUD Nyi Ageng Sérang ing Sentolo, lan ing layanané tanpa kelas. RSUD Wates uga ditingkataké layanané. Ing wilayah Kulon Praga uga ana larangan masang iklan rokok kalebu ing warung lan toko.

Ing selané ngayahi tugas dadi bupati, Hasta uga isih ngleksanakaké profèsi dhokter kandhutan. Hasta uga winisudha dadi abdi dalem ing Kraton Ngayogyakarta Hadiningrat, kanthi pangkat Bupati Anom kanthi asma peparing Kanjeng Mas Tumenggung Hastahusadadipura. Hasta lan Sutédja dicalonaké manèh kanggo periodhé kang kapindho (2016-2021) lan kasil kapilih kanthi suwara 85 persèn.

 Rujukan